Verkeerspolisie waarsku teen N2 naby Plett, Knysna; pad steeds gesluitDie N2 by Plettenbergbaai was Donderdagoggend steeds gesluit. (Foto: Verskaf) Die N2 naby Plettenbergbaai was Donderdagoggend steeds gesluit, ná die Wes-Kaapse verkeerspolisie motoriste laat Woensdagaand gemaan het om onder geen omstandighede die pad tussen die Shell Ultra City en Kwanokuthula te probeer gebruik nie. “Die situasie is plofbaar,” het Kenny Africa, Wes-Kaapse verkeerspolisiehoof, gewaarsku. Betogers het Dinsdag al op die pad begin amok maak. Gister het hulle buitebande op die snelweg begin brand en motoriste met klippe bestook, waarna besluit is om die pad te sluit. Betogers het hulle daarna na alternatiewe roetes gewend en ook daar begin buitebande brand. Teen gisteraand was die grondpad van Knysna na Wittedrif ook steeds gesluit en die enigste toegangsroete in en uit Knysna was die lughawepad. “Volgens die polisie is ŉ oplossing nie tydens [Woensdag] se vergadering bereik nie en tot die betogers ŉ bevredigende antwoord kry, gaan hulle aanhou betoog,” het Africa gesê. Inwoners is glo ontevrede oor kwessies soos ŉ hoë werkloosheidskoers en ŉ gebrek aan werkskepping. Africa het motoriste gevra om enige gebiede met betogers te vermy. “Daar was voorvalle van vandalisme en stropery in die nywerheidsgebied en verskeie vermeende oortreders is in hegtenis geneem. “Buiten die onluste, was daar ook ŉ paar inbrake in die dorp. Wees asseblief waaksaam en verseker dat jou alarm geaktiveer is en jy bewus is van enige verdagte optrede,” het Africa gesê.